M. Sabolová, poslankyňa: (2010-02-09):
Návrh zákona alebo táto novela je tu z dôvodu požiadavky Európskej komisie, ktorá prišla 27. januára 2010 a vyslovuje nespokojnosť Európskej komisie pri pokroku dosiahnutého v riešení nesúladu slovenskej legislatívy v acquis Európskej únie v oblasti životného prostredia a hovorí nasledovné. Nesúlad slovenskej legislatívy so smernicou EIA, teda posudzovania vplyvu na životné prostredie bol riešený zákonom č. 287/2009 s účinnosťou od 1. septembra 2009, ktorý okrem iného upravil účasť verejnosti v procese posudzovania vplyvov na životné prostredie. To je to, čo od nás vyžaduje Európska komisia, čo vyžaduje európska legislatíva a priznal verejnosti štatút účastníka konania oproti zákonu č. 24/2006 Z. z., t. j. ten, ktorý dnes prerokujeme. Bohužiaľ terminus technicus verejnosť je veľmi široký a práve to je ten nesúlad s právom Európskej únie, a preto vyslovila Európska komisia vážne znepokojenie nad nedodržaním legislatívy, ktorá by bola v súlade so smernicami. Musím konštatovať, že upozornenie, ktoré prišlo z Európskej komisie a je predložené v tomto návrhu zákona, ktorý budeme prerokovávať v prvom čítaní, je nekomplexný a neúplný z transpozície smerníc Rady č. 85/337/EHS z 27. júna 1985 v znení smernice Rady 97/11/ES z 3. marca 1997 a smernice Európskeho parlamentu a Rady č. 2003/35 a mohla by som citovať ďalej, a to preto, že obchádzate v jednotlivých článkoch a minimálne v čl. 3 tieto smernice a jednoducho predmetom návrhu v čl. 3 nie je zabezpečenie účasti zainteresovanej verejnosti na konaní a riešite v tejto časti v čl. 3 úplne iné technické záležitosti. Chcem sa dotknúť ešte jednej časti dôvodovej správy návrhu na skrátené legislatívne konanie a dovolím si povedať, že text, ktorý teraz uvádzate v tomto návrhu, je doplnením. A novelou dva, štyri, šiestich a základného zákona, siedmich zákonov sa zabráni značným hospodárskym škodám spôsobeným nesúladom právnych predpisov Európskej únie s právnym poriadkom Slovenskej republiky. Áno, týmto zákonom zabránime vážnym škodám, ale nie tým, že by zákony spôsobovali nejaký problém, ale práve tým, že pokuty z Európskej únie, ktoré môžu pri Slovenskej republike za nedodržanie smerníc, pod ktoré sme sa podpísali, môžu byť také veľké, že toto bude vážny hospodársky dosah a vážne značné hospodárske škody, ktoré v štátnom rozpočte v Slovenskej republike môžu zabezpečiť veľkú dieru. Snáď teraz jedinýkrát sa dá povedať, že ak toto skrátené konanie posunieme do druhého čítania, zabránime vážnym hospodárskym škodám, ktoré plynú z pokút Európskej komisie Slovenskej republike. Takže toľko k skrátenému konaniu. Táto norma je potrebná a vážna. Aj keď ide v takomto skrátenom konaní, Kresťanskodemokratické hnutie podporí skrátené konanie, pretože účasť verejnosti, tak ako bola zabezpečená podľa vami prijatých platných zákonov, aby jednotlivci, fyzické osoby, mimovládne organizácie a ľudia, ktorí chcú vstúpiť do oblasti životného prostredia, jednoducho mali sťažené podmienky, tak ste upravili legislatívu, sa touto novelou na tlak Európskej únie menia, aby aj fyzické osoby, aby aj občianske iniciatívy, občianske združenia a organizácie podporujúce ochranu životného prostredia mohli vstupovať priamo do konaní. Pán minister, v prvom čítaní sa vyjadrím konkrétnejšie, pretože aj formulácia prvého čítania je veľmi nejasná v § 24, keď hovoríte, že medzi zainteresovanú verejnosť patria najmä. Ak my v zákone vymenujeme štyri inštitúty alebo štyri inštitúcie, ktoré sú, čo je potom najmä. Ak príde k nejakému konaniu, to najmä už sa zo zákona bude dať veľmi ťažko vysvetliť, čiže toto najmä by v druhom čítaní malo odísť. Buď zadefinujeme presne inštitúcie, ktoré môžu vstupovať do konania, pretože tento proces je veľmi vážny. V prvom čítaní a v druhom čítaní sa potom konkrétnejšie vyjadrím k návrhu zákona a upozorňujem, že transpozícia smerníc nebola naplnená tak, minimálne v článku 3 novely zákona, ako ju predpisuje Európska únia. A verím, že vládna koalícia a spoločne s opozíciou tento návrh upraví tak, aby sme nemuseli o pol roka nanovo novelizovať zákon z dôvodu smernice. Ďakujem pekne.